București: Proiect pentru ca strada adiacentă ambasadei Rusiei să se numească Alexei Navalnîi
Consilierii USR din Consiliul General al Municipiului București au depus un proiect de hotărâre prin care Strada Tuberozelor din Capitală ar urma să fie redenumită Strada Alexei Navalnîi. Strada Tuberozelor e situată chiar lângă ambasada Rusiei la București, iar ambasada Belarusului se află, de asemenea, pe această stradă, scrie Veridica.
Cinstirea memoriei unui erou
Nota de fundamentare a proiectului depus astăzi precizează că în Rusia încălcarea drepturilor omului a devenit o rutină, iar cinstirea memoriei unui erou al opoziției ruse care "a vorbit în locul multor milioane cărora le-a fost frică să o facă" este o decizie oportună.
Alexei Navalnîi a fost cel mai cunoscut opozant al lui Vladimir Putin, până la moartea sa suspectă într-o colonie penitenciară. El a fost condamnat la închisoare, după ce fusese otrăvit de agenții FSB. El s-a refăcut într-o clinică din Berlin, dar a revenit în Rusia pentru a milita împotriva lui Putin.
Anterior, și la Chișinău a fost vociferată o astfel de inițiativă.